b'\n_START_ARTICLE_\nAeta\n_START_PARAGRAPH_\nAetaene (aeta, ayta eller agta) er en samlebetegnelse om noen urfolk som bor spredt om i isolerte fjelltrakter p\xc3\xa5 \xc3\xb8ya Luzon p\xc3\xa5 Filippinene._NEWLINE_Disse folkene anses \xc3\xa5 v\xc3\xa6re negritoer, med m\xc3\xb8rk bruk, noen ganger sv\xc3\xa6rt m\xc3\xb8rk brun, og av liten kroppsbygning; liten nese, sm\xc3\xa5 brune \xc3\xb8yne. H\xc3\xa5ret er kr\xc3\xb8llete og med en noe h\xc3\xb8yere frekvens lysere farge (blond) enn det ellers sterkt dominerende svarte h\xc3\xa5r blant filippinere. De antaes \xc3\xa5 v\xc3\xa6re blant de aller tidligste innbyggere p\xc3\xa5 de filippinske \xc3\xb8yer, fra tidligere enn de austronesiske migrasjoner._NEWLINE_Det var i den spanske kolonitid at aetaene ble tilordnet en gruppe som de omtales som negritos (negritoer). Forskjellige grupper av aetae i det nordlige Luzon kalles  pugut eller pugot. Dette er et ord p\xc3\xa5 ilokano som ogs\xc3\xa5 brukes omtrent som \xc2\xabgoblin\xc2\xbb, \xc2\xablite fjelltroll\xc2\xbb, \xc2\xabskogs\xc3\xa5nd\xc2\xbb, og det brukes folkelig generelt om folk av m\xc3\xb8rkere farge. Blant folk som er fortrolig med spr\xc3\xa5kets flertydighet, som mange aetaer selv, innordnes pugut som en upassende og nedsettende betegnelse og urfolksgruppen. _NEWLINE_Livet i fjellene har v\xc3\xa6rt vanskelig for mange - aspekter ved \xc2\xabsivilisasjonen\xc2\xbb har v\xc3\xa6rt fortrengende ogs\xc3\xa5 der, og farer truer ved naturkatastrofer  i de omr\xc3\xa5der de fikk v\xc3\xa6re mer i fred. Dette har f\xc3\xb8rt til noe migrasjon derfra. De gjenv\xc3\xa6rende grupper finner man for det meste i de midtre partier av Luzon, i fjelltrakter i provinsene  Zambales, Pampanga, Tarlac, Bataan og Nueva Ecija.'